ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม โดยใช้หลักการ 3R
กระทรวงทรัพยากรธรรมชาติและสิ่งแวดล้อม ชวนลอยกระทงรักษ์สิ่งแวดล้อม “ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม” 

นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากข้อมูลกรุงเทพมหานครในการจัดเก็บกระทงในเขตกรุงเทพมหานครปี 2560 ที่ผ่านมา มี 811,945 ใบ แบ่งเป็น กระทงที่ทำจากวัสดุธรรมชาติ 760,019 ใบ หรือร้อยละ 93.6 และกระทงโฟม 51,926 ใบ หรือร้อยละ 6.4 ปี หากดูข้อมูลย้อนหลังไป 10 ปี ตั้งแต่ปี 2551 – 2560 พบกรุงเทพมหานครมีปริมาณกระทง 800,000 - 900,000 ใบต่อปี (ยกเว้นปี 2554 และปี 2559) ซึ่งพบใช้กระทงทำจากธรรมชาติมีแนวโน้มสูงขึ้นร้อยละ 87-93.6 ส่วนกระทงโฟมมีแนวโน้มลดลงจากร้อยละ 13 เหลือร้อยละ 6.4 แสดงให้เห็นว่าประชาชนส่วนใหญ่นิยมลอยกระทงจากวัสดุธรรมชาติแทนการใช้กระทงโฟม ส่งผลให้ประชาชนและผู้ค้ากระทงเห็นความสำคัญการดูแลรักษาสิ่งแวดล้อมมากขึ้น 
สำหรับเทศกาลลอยกระทงปี 2561 “ลอยกระทงปลอดภัย สืบสานวัฒนธรรมไทย ใส่ใจสายน้ำและสิ่งแวดล้อม” กระทรวงทรัพยากรธรรมชาติและสิ่งแวดล้อม ขอความร่วมมือประชาชนใส่ใจสายน้ำและสิ่งแวดล้อมในการลอยกระทง โดยใช้หลักการ 3R  คือ “ใช้น้อย”(Reduce) ลดขนาดของกระทงที่ใช้ ลดจำนวนชิ้น ใช้วัสดุธรรมชาติในการตกแต่งกระทง เพื่อเป็นการประหยัดทรัพยากรและช่วยลดปริมาณขยะ   “ใช้ซ้ำ” (Reuse) การนำวัสดุเหลือใช้กลับมาใช้ซ้ำ เพื่อเป็นการใช้ทรัพยากรที่มีอยู่จำกัดอย่างคุ้ม และสุดท้าย “แปรรูปใช้ใหม่” (Recycle) การนำกระทงที่เก็บรวบรวมมาใช้ประโยชน์ โดยกระทงจากวัสดุธรรมชาติจะนำมาใช้ในการหมักปุ๋ย
 
อธิบดีกรมควบคุมมลพิษ (คพ.) กล่าวย้ำว่า ขอเชิญชวนคนไทยลอยกระทงแบบรักษ์สิ่งแวดล้อม เลือกใช้วัสดุที่เหมาะสม หรือวัสดุจากธรรมชาติ และร่วมลดปริมาณกระทงลดการก่อให้เกิดขยะ ด้วยการลอยแบบ 1 คู่รัก 1 กระทง หรือ 1 ครอบครัว 1 กระทง หรือ 1 แก๊งค์หรือกลุ่ม 1 กระทง หรือการลอยกระทงออนไลน์จะช่วยให้การลอยกระทงสร้างมลพิษน้อยที่สุด 
พร้อมขอความร่วมมือแม่ค้าและประชาชนร่วมลดการใช้ถุงพลาสติกหูหิ้วและพลาสติกที่ใช้ครั้งเดียว เพื่อรักษาสิ่งแวดล้อมและลดปริมาณขยะที่เกิดขึ้นด้วย และเชิญชวนทุกท่านที่ใช้เฟซบุ๊กร่วมเปลี่ยนกรอบรูปโปรไฟล์เป็นกรอบรูปลอยกระทงรักษ์สิ่งแวดล้อม โดยคลิกที่รูปโปรไฟล์ "เพิ่มกรอบรูป" จากนั้นคลิกเข้าไปค้นหาคำว่า "ลอยกระทงรักษ์สิ่งแวดล้อม" รณรงค์รักษาสิ่งแวดล้อมร่วมกัน